પતિ-પત્નીના સંબંધમાં કઈ વાતે વાંધો પડે કે કઈ વાતે લગ્નજીવન માણવા જેવું લાગે એ નક્કી થઈ શકતું નથી. બુદ્ધિઆંકની અસમાનતા ધરાવતાં દરેક યુગલ છૂટાં નથી પડતાં હોતાં. જો એવું હોય તો, વેલ એજ્યુકેટેડ યુગલો કદી છૂટાં જ ન પડતાં હોત. સીમાની વાત કે સવાલ ઉપર આવીએ. એ કહે છે, દીકરીને ખાતર પણ રમેશ મારી સાથે રહી ન શક્યા. અમે સાથે હોત તો દીકરીને મા-બાપ બંનેનો પ્રેમ મળત. કોઈ કારણ વગર અમારી દીકરીને પિતા વગર રહેવાનું અને ઉછરવાનું આવ્યું. સીમાનું દર્દ સમજી શકાય એવું છે. સાથોસાથ એ વાત પણ એટલી જ મહત્ત્વની છે કે, રમેશે પણ દીકરીને ખાતર ઘણું જતું કર્યું છે. એવો તબક્કો આવ્યો કે, હવે સાથે નહીં જ રહી શકાય ત્યારે એણે છૂટા પડવાની વાત કરી હતી.